Diari Oficial de la Generalitat Valenciana


Sumari del DOGV 7045, del 13-06-2013 (2013/6159)

RESOLUCIÓ de 7 de juny de 2013, del director general de l'Agència Valenciana d'Avaluació i Prospectiva (AVAP), per la qual es convoquen quatre beques per a la realització de pràctiques professionals en matèria d'avaluació i prospectiva en l'àmbit del sistema empresarial, tecnològic, científic, universitari i dels servicis públics valencians en l'Agència Valenciana d'Avaluació i Prospectiva (AVAP) durant l'exercici 2013-2014.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7045

Data del DOGV
:   13-06-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/6159


Data del document
:   07-06-2013

Organisme emissor
:   Agència Valenciana d'Avaluació i Prospectiva

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 7 de juny de 2013, del director general de l'Agència Valenciana d'Avaluació i Prospectiva (AVAP), per la qual es convoquen quatre beques per a la realització de pràctiques professionals en matèria d'avaluació i prospectiva en l'àmbit del sistema empresarial, tecnològic, científic, universitari i dels servicis públics valencians en l'Agència Valenciana d'Avaluació i Prospectiva (AVAP) durant l'exercici 2013-2014. [2013/6159]  
L'Agència Valenciana d'Avaluació i Prospectiva, en el marc de la política dirigida a la millora i especialització professional de jóvens titulats, entén adequat per a completar la seua formació acostar-los el coneixement pràctic de l'avaluació i prospectiva en l'àmbit del sistema empresarial, tecnològic, científic, universitari i dels servicis públics valencians, a través de l'accés a la realització de pràctiques professionals a les seues dependències.   
Per això, a l'empara del que establix la Llei 38/2003, de 17 de novembre, General de Subvencions, i les normes generals contingudes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com el que disposa el Decret 132/2009, de 4 de setembre, del Consell, pel qual es regula la concessió de beques, l'Orde 17/2011, de 6 de maig, de la Conselleria de Justícia i Administracions Públiques, per la qual es desenrotlla el capítol II d'este decret i el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana.  
En compliment del que establixen els articles 3.4 i 7.4 del Decret 147/2007, de 7 de setembre, del Consell, s'informa que les ajudes que es financen d'acord amb esta resolució no necessiten ser notificades a la Comissió Europea pel fet de no estar subjectes a la política de la competència de la Unió Europea, per no complir tots els requisits de l'article 107.1 del Tractat de funcionament de la Unió Europea, ja que quant a la qualitat del beneficiari i de l'objecte de les beques, estes accions subvencionables no afecten la competència, ni els intercanvis comercials entre estats membres, i tampoc afavorixen determinades empreses o produccions.  
D'acord amb les facultats atribuïdes a l'Agència Valenciana d'Avaluació i Prospectiva en la Llei 5/2006, de 25 de maig, de la Generalitat, de creació de l'AVAP, i en virtut de les competències assignades per l'article 9.2, del Decret 6/2008, de 18 de gener, del Consell, pel qual s'aprova el Reglament de l'Agència Valenciana d'Avaluació i Prospectiva, resolc:  
  
Primer. Objecte  
Convocar, en règim de concurrència competitiva, la concessió de quatre beques que tenen com a objecte la realització de pràctiques professionals per a completar la formació de titulats en matèries conduents a l'avaluació i prospectiva en l'àmbit del sistema empresarial, tecnològic, científic, universitari i dels servicis públics valencians en dependències de l'Agència Valenciana d'Avaluació i Prospectiva (AVAP), durant l'exercici 2013-2014.  
  
  
Segon. Bases  
Aprovar les bases que s'adjunten com annex I de la present resolució, les quals regiran en la convocatòria esmentada, així com el barem de mèrits que s'incorpora com annex II.   
En tot allò que no hi està regulat, caldrà ajustar-se al que disposa el Decret 132/2009, de 4 de setembre, del Consell, pel qual es regula la concessió de beques.  
  
Tercer  
L'import global màxim destinat a la concessió de beques que es convoquen mitjançant esta convocatòria serà de 49.656,48 euros, el qual serà finançat amb càrrec al capítol IV, línia de subvenció T4000001, aplicació pressupostària de beques per a pràctiques professionals en matèria d'avaluació i prospectiva en l'àmbit de l'educació superior, ciència i innovació i servicis públics de l'estat de despeses del pressupost de l'AVAP per a l'any 2013. Per a l'any 2014, la pròrroga de les beques estarà condicionada a l'existència de crèdit adequat i suficient en el pressupost del esmentat exercici.  
  
DISPOSICIONS FINALS  
  
Primera. Entrada en vigor  
La present resolució entrarà en vigor efectes l'endemà de la seua publicació en el Diari Oficial de la Comunitat Valenciana.  
  
Segona. Recursos  
Contra el present acte, que posa fi a la via administrativa es pot interposar potestativament un recurs de reposició davant del mateix òrgan que ha dictat l'acte, en el termini d'un mes comptat des de l'endemà del dia que es publique, de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà del dia que es publique l'orde, de conformitat amb el que establixen els articles 10 i 46 de la Llei 29/1998 de 13 de juliol, reguladora de la jurisdicció contenciosa administrativa, sense perjuí que s'utilitze qualsevol altra via que es considere oportuna.  
  
València, 7 de juny de 2013. El director general de l'Agència Valenciana d'Avaluació i Prospectiva: Jacobo Navarro de Peralta García.  
  
  
ANNEX I  
  
Bases de la convocatòria per a la concessió de quatre beques per a completar i desenvolupar la formació de titulats en matèria d'avaluació i prospectiva mitjançant la realització de pràctiques professionals a les dependències de l'AVAP.  
  
  
Primera. Objecte  
Les beques que es regulen en estes bases tenen com a objecte completar i desenrotllar la formació acadèmica de jóvens que estiguen en possessió dels títols universitaris compresos en la base tercera de esta convocatòria, a través de la realització de pràctiques professionals en l'AVAP, col·laborant en aquelles tasques relacionades amb la seua titulació i que siguen adequades per a adquirir formació complementària i especialització.  
  
Segona. Nombre i organisme en què s'efectuaran les pràctiques  
Es convoquen quatre beques distribuïdes en les classes següents:  
- Classe A. Tres beques destinades a titulats superiors, graduats o màster universitari en les matèries de sociologia, ciències polítiques, administració pública, sanitat, educació, dret, periodisme o màrqueting. Realitzaran les pràctiques a l'AVAP, les dependències de la quals es troben a València, col·laborant en l'anàlisi i preparació de qualsevol tipus d'informació i dades en l'àmbit del sistema empresarial, tecnològic, científic, universitari i dels servicis públics valencians.  
  
- Classe B. Una beca destinada a titulats superiors en enginyeria de qualsevol especialitat. Realitzarà la pràctica a l'AVAP, les dependències de la qual es troben a València, col·laborant en la gestió i implantació de sistemes de qualitat.  
  
Tercera. Requisits que han de tindre els sol·licitants  
1. Les persones que sol·liciten participar en la convocatòria hauran de reunir els requisits que s'indiquen a continuació, en la data de finalització del termini de presentació de sol·licituds:  
a) Ser de nacionalitat espanyola, o de nacionalitat d'un estat membre de la Unió Europea.  
b) Les persones aspirants que no posseïsquen la nacionalitat espanyola hauran d'acreditar coneixements suficients en alguna de les llengües oficials de la Comunitat Valenciana, aspecte que es verificarà, si pertoca, durant el procés de selecció.  
c) No ser major de 35 anys.  
d) Estar en possessió dels títols oficials universitaris següents, expedits o homologats per les autoritats espanyoles corresponents i que no hagen passat més de cinc anys des de la seua finalització.   
Per a la beca classe A: llicenciats, graduats o màster en Sociologia, Ciències Polítiques, Administració Pública, Sanitat, Educació, Dret, Periodisme o Màrqueting.  
Per a la beca classe B: enginyeria superior de qualsevol especialitat.  
e) No haver sigut beneficiari de beques de pràctiques professionals en la Generalitat per un període igual o superior a 36 mesos. De conformitat amb el que establix la disposició transitòria segona del Decret 132/2009, de 4 de setembre, del Consell, pel qual es regula la concessió de beques, el termini mencionat començarà a computar-se a partir de l'entrada en vigor de la norma esmentada (09.09.2009). No podran optar a estes beques les persones que en el moment de publicar-se la convocatòria ja estiguen gaudint d'una beca de pràctiques professionals en la Generalitat, llevat que es concórrega a la mateixa beca de la qual s'està gaudint o que resten menys de dos mesos perquè acabe.  
f) No estar incurs en les prohibicions per a obtindre la condició de beneficiari o beneficiària, establides en l'article 13 de la Llei 38/2003, de 17 de novembre, General de Subvencions.  
g) Estar al corrent de les obligacions tributàries i amb la Seguretat Social.  
h) Complir les bases de la convocatòria i la resta de normes que siguen aplicables.  
2. Amb caràcter general, el compliment temporal de tots els requisits anteriors s'entendrà referit a la data de finalització del termini de presentació de sol·licituds.  
3. El compliment del requisit recollit en els apartats f i g estarà referit, si pertoca, a la data de la concessió de la beca.  
4. Si la sol·licitud presentada dins del termini no reunix els requisits indicats en esta convocatòria, es requerirà a la persona interessada perquè l'esmene en el termini màxim de 10 dies hàbils, i se li indicarà que, si no ho fa, es considerarà que ha desistit de la seua sol·licitud. Els aspirants que compten amb dos o més titulacions entre les admeses per a concórrer a esta convocatòria hauran d'indicar en la seua sol·licitud quina d'estes al·leguen per a ser admesos i quina o quines pretenen fer valdre com a mèrit addicional perquè els siga valorat d'acord amb el barem recollit en l'annex II.  
  
Quarta. Duració de la beca i pròrroga  
1. El període de duració de les beques serà de 12 mesos des de la data que s'indique en la resolució de concessió, que serà objecte de publicació en el Diari Oficial de la Comunitat Valenciana.   
La no incorporació injustificada d'un becari o becària en la data indicada en la resolució de concessió s'interpretarà com una renúncia a la beca concedida; en este cas, es podrà concedir una nova beca a la persona candidata que corresponga segons la borsa de reserva per a substitucions establida en el punt 8 de la base sèptima d'esta convocatòria, o podrà deixar-se deserta.  
2. Sense perjuí del que preveu el paràgraf anterior, la duració de les beques podrà prorrogar-se sense necessitat d'una nova convocatòria, per un període màxim de 12 mesos, sempre que existisca la disponibilitat pressupostària corresponent i que l'exercici de l'activitat que s'estiga efectuant així ho requerisca o aconselle.  
3. En cas de pròrroga de les beques, en el període esmentat la quantia procedent serà la que resulte aplicable d'acord amb la resolució a què es referix l'article 17.1 del Decret 132/2009, de 4 de setembre, del Consell, pel qual es regula la concessió de beques, que estiga vigent en el període esmentat.  
  
Quinta. Dotació econòmica individual i pagament de la beca  
- La dotació econòmica de cada una de les beques serà de mil (1.000) euros mensuals bruts.  
Sobre este import haurà de practicar-se la retenció corresponent a compte de l'impost sobre la renda de les persones físiques, així com la cotització a la Seguretat Social corresponent en els termes establits en el Reial Decret 1493/2011, de 24 d'octubre, i les altres que, si pertoca, puguen correspondre.  
- Las quantitats pagades en cap cas tindran el caràcter de salari o retribució, sinó d'ajuda econòmica per a les despeses que la beca comporta.  
- Durant el període de vigència de la beca i a fi que la quantia de l'ajuda concedida no es veja indirectament minvada, es podran pagar ajudes complementàries per a compensar les despeses derivades de l'assistència a cursos, seminaris, esdeveniments o altres activitats que, a consideració del tutor o tutora responsables de la formació, s'entenguen necessàries o convenients als propòsits d'esta. En este cas, les despeses esmentades els seran rescabalades en els termes que per al personal de la Generalitat i per al que està adscrit funcionalment al servici d'esta establix el Decret 88/2008, de 20 de juny, del Consell, pel qual es modifica el Decret 24/1997, d'11 de febrer del Consell de la Generalitat, sobre indemnitzacions per raó del servici i gratificacions per servicis extraordinaris.  
L'aplicació de la normativa mencionada es referirà únicament als conceptes i quanties que hagen de ser rescabalats, sense que això implique una modificació en la relació jurídica del becari amb l'Administració.  
- L'import de les beques es pagarà mensualment, amb la certificació prèvia de la direcció general de l'AVAP o del cap del servici on els becaris realitzen les seues pràctiques.  
  
Sexta. Termini, lloc i forma de presentació de les sol·licituds  
1. El termini de presentació de sol·licituds serà de 15 dies hàbils, comptadors a partir de l'endemà de la publicació d'esta convocatòria en el Diari Oficial de la Comunitat Valenciana.  
2. Les persones aspirants a obtindre una beca presentaran, exclusivament per via electrònica, la sol·licitud dirigida a l'AVAP, especificant l'especialitat o classe de beca a què s'opta. Completaran la sol·licitud i el currículum de forma íntegra segons els models normalitzats que estaran accessibles en la seu electrònica de la Generalitat (), punxaran en l'apartat «servicios-on line» i buscaran el tràmit de sol·licitud de beca dissenyat a este efecte, omplint els formularis disponibles, a fi de poder obtindre l'autobaremació inicial dels mèrits adduïts en el currículum, que es calcularà de forma automàtica a partir de la informació que s'hi aporte.  
En el dit tràmit s'especificarà l'especialitat o classe de beca a què s'opta, així com al currículum, a fi de poder obtindre l'autobaremació inicial.   
En el cas de presentació de més d'una sol·licitud per a una determinada classe de beca, únicament es tindrà en compte l'última presentada, arxivant-se les anteriors.  
3. Hi ha un correu d'assistència tècnica, < generalitat\_en\_tde@xei.kf>, destinat a resoldre qualsevol problema tècnic relacionat amb la presentació electrònica de la sol·licitud.  
4. El formulari de sol·licitud incorpora una declaració responsable per mitjà de la qual la persona sol·licitant manifesta, sota la seua responsabilitat, que totes les dades recollides en la sol·licitud i en el currículum que adjunta són verídiques i que es troba en possessió de la documentació que així ho acredita, i que queda a disposició de la Generalitat per a la comprovació, control i inspecció posterior que s'estimen oportuns. Segons el que disposa l'article 71 bis de la Llei 30/1992, la inexactitud, falsedat o omissió, de caràcter essencial, en qualsevol dada, o manifestació, de la declaració responsable esmentada, així com la falta d'acreditació dels requisits exigits, determinarà la impossibilitat de continuar en la convocatòria.  
5. Igualment, la sol·licitud incorpora una declaració responsable d'estar al corrent del compliment de les obligacions tributàries i amb la Seguretat Social, de conformitat amb el Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions (BOE 176, 25.07.2006). En el supòsit de ser beneficiari o beneficiària de la beca haurà de presentar davant l'AVAP els corresponents certificats.  
6. Així mateix, el formulari té una indicació del fet que les dades de caràcter personal que conté poden ser incloses en un fitxer perquè siguen tractades pel titular que n'és responsable, fent ús de les funcions pròpies que tinga atribuïdes i en l'àmbit de les seues competències. Al seu torn, s'informa les persones interessades de la possibilitat d'exercir els drets d'accés, rectificació, cancel·lació i oposició, tot això de conformitat amb el que disposa l'article 5 de la Llei Orgànica 15/1999, de protecció de dades de caràcter personal (BOE 298, de 14.12.1999).  
  
7. Per a poder realitzar la presentació electrònicament, la persona sol·licitant haurà de disposar de firma electrònica, per mitjà del certificat reconegut per a ciutadans emés per l'Agència de Tecnologia i Certificació Electrònica () o del DNI electrònic.  
8. La presentació de la sol·licitud en el registre electrònic es podrà acreditar per mitjà del rebut expedit per este de manera automàtica. Es podrà recuperar el dit justificant de registre accedint a l'àrea personal (), apartat «solicitudes entregadas».  
Als efectes del còmput de terminis, serà vàlida i produirà efectes jurídics la data d'entrada que es consigne en el rebut expedit pel registre electrònic. La Generalitat garantix que la data i l'hora assignada en el rebut és l'hora oficial que establix el Reial Institut i Observatori de l'Armada. La recepció en dia inhàbil a la unitat corresponent s'entén efectuada el primer dia hàbil següent.   
9. El sol·licitant podrà realitzar el seguiment de la tramitació de la beca, accedint a la seu electrònica i seleccionant el tràmit de consulta de beca creat a este efecte.  
10. La presentació de la sol·licitud per a optar a estes beques implicarà l'acceptació per la persona sol·licitant de les bases d'esta convocatòria.  
11. Si la sol·licitud presentada en termini no reunira els requisits indicats en esta convocatòria o no fóra aportada alguna de la documentació exigida en ella, es requerirà a l'interessat per a la seua esmena en el termini màxim de deu dies hàbils, indicant-li que si no ho fera se li tindrà desistit en la seua sol·licitud. La dita esmena es realitzarà també de forma electrònica seleccionant el tràmit creat a este efecte.  
12. A fi de reduir càrregues administratives a les persones interessades, junt amb la sol·licitud i el currículum no s'adjuntarà cap documentació.  
13. Quan es faça públic el resultat de l'autobaremació inicial dels mèrits detallats en el currículum, i en vista d'això, la comissió avaluadora assenyalarà també el nombre de sol·licitants que hauran de presentar la documentació acreditativa dels mèrits esmentats, així com el termini per a això. Esta documentació és la següent:  
a) Títol oficial de llicenciatura, grau, màster o enginyeria, i, si és estranger, homologat a Espanya.  
b) Certificació acadèmica compulsada amb la nota mitjana oficial, expedida per l'òrgan competent.  
c) Documentació acreditativa de tots els mèrits al·legats en el currículum.  
d) Certificat d'estar al corrent de les obligacions tributàries i front a la Seguretat Social.  
Tots els documents seran originals o fotocòpies compulsades.  
14. La comissió avaluadora, en vista de la documentació acreditativa, comprovarà els mèrits aportats i podrà ajustar-ne la baremació atenent els criteris especificats en esta convocatòria. Els mèrits que no hagen sigut acreditats suficientment no seran tinguts en compte a l'efecte de valorar-los. El compliment temporal dels mèrits s'entendrà referit a la data de finalització del termini de presentació de sol·licituds.  
  
15. Si en qualsevol moment del procés arriba a coneixement de la comissió avaluadora corresponent que algun dels sol·licitants no posseïx la totalitat dels requisits exigits, se li requerirà l'acreditació d'estos requisits. En el cas que no siguen acreditats en el termini que s'establisca, quedarà exclòs del procés, amb la indicació prèvia de les inexactituds o falsedats formulades per la persona sol·licitant.  
  
Sèptima. Comissió avaluadora i procés de selecció  
a) Per a l'examen de les sol·licituds de beca i l'elaboració de les propostes oportunes es constituirà una comissió avaluadora, que ha d'estar formada per:  
1. La persona titular de la Direcció General de l'Agència Valenciana d'Avaluació i Prospectiva (AVAP) o persona que designe en substitució seua, que actuarà com a president de la comissió.  
2. La persona titular de la Subdirecció General d'Universitat, Estudis Superiors i Ciència de la Conselleria d'Educació, Cultura i Esport.  
  
3. La persona titular de la Subdirecció General de Personal Docent de la Conselleria d'Educació, Cultura i Esport.  
4. La persona titular del Servei de Recursos Humans i Assumptes Generals de la Conselleria d'Educació, Cultura i Esport.   
5. La persona titular del Servei d'Acreditació i Avaluació de la Qualitat Universitària de l'AVAP, que actuarà com a secretari de la comissió.   
b) Els membres de la comissió podran ser assessorats pel personal tècnic o professional que es considere necessari, que podrà assistir amb veu però sense vot.  
c) La comissió adaptarà el seu funcionament a allò que establixen la convocatòria i la Llei de Règim Jurídic de les Administracions Públiques i del Procediment Administratiu Comú, pel que fa a la composició i el funcionament dels òrgans col·legiats, prendrà els acords per majoria simple i estendrà actes de les sessions que realitze i dels acords que adopte.  
d) La comissió avaluadora es reunirà dins dels 15 dies següents a l'acabament del termini de presentació de sol·licituds. La selecció de tots els becaris s'ordenarà provisionalment d'acord amb la puntuació obtinguda en l'autobaremació inicial, que s'obtindrà automàticament en omplir el currículum els sol·licitants.  
e) Esta llista provisional es publicarà durant 10 dies hàbils en la seu electrònica o portal institucional de la Generalitat en internet i en la pàgina web , per a les al·legacions pertinents que es dirigiran a la comissió avaluadora. Tant esta com les successives publicacions s'efectuaran en el mitjà esmentat.  
f) Els candidats o candidates que en la llista provisional hagen obtingut les millors puntuacions seran convocats per a la realització d'una entrevista, que podrà comportar una prova pràctica. La puntuació mínima per a realitzar l'entrevista s'establirà mitjançant un acord de la comissió avaluadora.  
Les persones sol·licitants que siguen seleccionades per a la fase d'entrevista hauran de presentar la documentació acreditativa dels mèrits detallats en el currículum en l'acte esmentat, sense perjuí que la comissió d'avaluació puga requerir esta documentació en qualsevol altre moment del procediment.  
g) Després d'este procés la comissió avaluadora publicarà la llista definitiva amb les puntuacions totals obtingudes, i es donarà un nou termini de 10 dies hàbils per a al·legacions.  
h) Després d'haver finalitzat el termini mencionat, la comissió avaluadora elaborarà una proposta de resolució que contindrà la relació de beneficiaris i beneficiàries, així com una borsa de reserva constituïda pels aspirants que, després d'haver superat totes les fases de la convocatòria, no resulten adjudicataris de les beques, prioritzada per orde de puntuació per a cobrir les vacants que puguen sorgir durant el període de gaudi.  
Així mateix s'inclourà, si pertoca, una relació dels aspirants les sol·licituds dels quals hagen sigut desestimades, i s'hi indicaran les causes que han motivat la denegació.  
  
Octava. Termini de resolució i notificació. Òrgan competent per a l'ordenació, instrucció i resolució del procediment  
1. El termini màxim per a dictar i notificar la resolució sobre les sol·licituds formulades serà de tres mesos comptadors des de la data de publicació d'esta convocatòria en el Diari Oficial de la Comunitat Valenciana, sense perjuí de l'ampliació dels terminis en els termes que disposa l'article 42 de la Llei de Règim Jurídic de les Administracions Públiques i del Procediment Administratiu Comú.  
2. En cas que transcórrega el termini establit sense que s'haja dictat i notificat una resolució expressa, les persones interessades podran entendre desestimades les seues sol·licituds per silenci administratiu, de conformitat amb el que establix l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat.  
3. La resolució de concessió es dictarà per una resolució del director general de l'Agència Valenciana d'Avaluació i Prospectiva, en vista de la proposta de la comissió avaluadora, i es publicarà en el Diari Oficial de la Comunitat Valenciana. La data d'inici del gaudi de la beca s'establirà en la resolució de concessió.  
4. La publicació d'esta resolució produirà els efectes de notificació a les persones interessades, d'acord amb el que disposen els articles 58 i 59.6 de la Llei de Règim Jurídic de les Administracions Públiques i del Procediment Administratiu Comú, i s'inserirà la informació corresponent en la en la seu electrònica o portal institucional de la Generalitat en Internet i en la pàgina web .  
  
  
Novena. Drets i obligacions de la persona beneficiària  
1. La persona beneficiària de la beca haurà d'estar al corrent en el compliment de les seues obligacions tributàries i davant de la Seguretat Social, tot això amb anterioritat a dictar-se la proposta de resolució de concessió de la beca de conformitat amb el que establix l'article 14.1.e de la Llei 38/2003, General de Subvencions.  
2. La persona beneficiària de la beca està obligada a incorporar-se al departament que se li indique en el termini establit, a realitzar l'activitat que ha motivat la concessió durant el període de gaudi, i a guardar el secret i confidencialitat deguts dels assumptes en què intervinga, així com a complir les obligacions establides tant en l'article 14 de la Llei General de Subvencions com en la mateixa convocatòria.  
  
3. La persona beneficiària està obligada a acceptar la concessió de la beca i renunciar, si escau, a qualsevol altra beca coetània de què es gaudisca.   
4. Mitjançant l'acceptació de les bases de la convocatòria els becaris cedixen els resultats que s'obtinguen com a conseqüència del desenrotllament de les beques, així com la memòria final, a l'entitat concedent de la beca, que es reserva el dret a publicar-ho i utilitzar-ho, tenint en compte la legislació reguladora de la propietat intel·lectual.  
  
5. Una vegada finalitzat el termini de duració de la beca, i amb l'informe favorable del tutor o tutora, s'expedirà el corresponent certificat d'aptitud i aprofitament a favor del becari o becària.  
6. Durant el període de gaudi de la beca, la persona beneficiària haurà d'exercir les pràctiques amb un horari màxim de 30 hores setmanals, que es distribuiran de la forma en què s'organitze per part del tutor o tutora de l'òrgan que exercix la tutela.  
  
Deu. Obligacions de l'entitat concedent  
Són obligacions de l'AVAP, en relació amb les beques concedides d'acord amb estes bases:  
a) Proporcionar el suport necessari i facilitar la utilització dels mitjans, instruments i equips que resulten necessaris per a l'exercici normal de l'activitat objecte d'esta beca.  
b) Designar un tutor o tutora que coordinarà i orientarà les activitats que han de realitzar els becaris, assignarà les funcions que cal realitzar en el curs de les seues pràctiques, realitzarà el seguiment i suport necessari, resolent els dubtes que puguen sorgir, i n'avaluarà l'aprofitament.  
c) Vetlar pel desenrotllament adequat del programa de formació.  
d) Expedir el certificat d'aptitud i aprofitament corresponent a favor del becari o becària, després de la finalització del termini de la beca i després d'informe favorable del tutor o tutora.  
  
Onze. Situacions de la persona beneficiària de la beca i règim d'incompatibilitats  
1. Quan el beneficiari o beneficiària de la beca siga un empleat de la Generalitat, quedarà en la situació administrativa que siga procedent, d'acord amb la normativa corresponent en matèria de funció pública.  
  
2. Quan el beneficiari no mantinga cap relació amb la Generalitat, la concessió i aprofitament de la beca no implicarà cap vinculació laboral o administrativa amb el departament o entitat de la Generalitat que l'atorgue.  
3. Les beques objecte d'esta convocatòria són incompatibles amb el gaudi de qualsevol altra beca o ajuda, així com amb la realització de qualsevol altra activitat laboral remunerada que supose concurrència amb l'objecte i dedicació de la beca o que impedisca el compliment de les obligacions que se'n deriven del desenrotllament normal.  
  
  
Dotze. Facultats d'interpretació i incidències  
1. El director general de l'AVAP resoldrà tant els dubtes com els conflictes que puguen plantejar els becaris i les becàries en l'exercici de la seua funció, o les unitats administratives que els tutelen. Alhora, resoldrà les incidències que es produïsquen durant el període de gaudi de les beques amb l'audiència prèvia de l'interessat.  
2. La renúncia a la beca suposarà la pèrdua de tots els drets que hi són inherents i, per tant, el seu import deixarà de percebre's a partir d'eixe moment.  
3. En cas de produir-se alguna renúncia a la beca concedida, el director general de l'AVAP podrà procedir a cobrir les vacants que puguen produir-se, fent-hi servir la borsa de reserva que resulte del procediment de selecció prèviament efectuat i en l'orde establit en aquella.  
  
4. En els casos en què per raó de part, adopció o acolliment s'interrompa el període de duració establit, la persona interessada continuarà meritant i percebent l'import de la beca atorgada i recuperarà amb posterioritat el període interromput. Igualment, en casos d'ingrés hospitalari prolongat es recuperarà amb posterioritat el temps de pràctiques interromput.  
  
Tretze. Pèrdua del dret al cobrament i reintegrament  
a) Es produirà la pèrdua del dret al cobrament total o parcial de la beca en el cas de falta de justificació o de concurrència d'algunes de les causes previstes en l'article 37 de la Llei 38/2003, de 17 de novembre, General de Subvencions.  
b) Pertocarà el reintegrament de la quantitat percebuda i l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament, d'acord amb el que disposa l'article 37 de la Llei 38/2003, de 17 de novembre, General de Subvencions, així com en els casos següents:  
1. Quan es destine la quantitat percebuda a altres fins diferents a fi de l'ajuda.  
2. Quan s'incórrega en algun dels casos d'incompatibilitat de la beca establits en la base dotze.  
c) En la tramitació dels procediments es garantirà en tot cas el dret d'audiència a la persona interessada.  
  
  
ANNEX II  
Barem per a avaluar els mèrits personals en la concessió de beques   
per a la realització de pràctiques professionals en l'AVAP  
  
A. Expedient acadèmic  
En este apartat, la valoració màxima serà de 13 punts. S'inclouen els següents aspectes de valoració:  
- La puntuació assignada a l'expedient acadèmic coincidirà amb la nota mitjana ponderada, i donarà lloc a una valoració entre 5 i 10 punts.  
  
Quan la ponderació estiga realitzada amb una puntuació de 0-4 s'aplicarà allò que s'ha disposat en l'apartat 13.4 i 5 del Reial Decret 1267/1994, de 10 de juny, pel qual es modifica el Reial Decret 1497/1987, de 27 de novembre, pel qual s'establixen les directrius generals comunes dels plans d'estudis dels títols universitaris de caràcter oficial.  
- Altres títols acadèmics oficials que no constituïsquen un requisit per a la concessió. En este subapartat la puntuació màxima serà de 3 punts:  
1. Títol de doctorat: 2 punts.  
2. Altres llicenciatures, graus, màsters o enginyeries: 0,50 punts.   
3. Diplomatures: 0,50 punts.  
B. Coneixements de valencià  
Valoració màxima: 1 punt.  
1. Només es valoraran els certificats expedits o homologats per la Junta Qualificadora de Coneixements de Valencià, d'acord amb l'escala següent, i se'n puntuarà exclusivament el nivell més alt acreditat:  
  
4. Oral: 0,25 punts.  
5. Elemental: 0,50 punts.  
6. Mitjà: 0,75 punts.  
7. Superior: 1,00 punt.  
C. Coneixement d'idiomes de la Unió Europea  
La puntuació màxima que es podrà obtindre per al conjunt dels idiomes i cursos acreditats serà d'1 punt.  
Es valorarà cada nivell superat, d'acord amb el Marc Comú Europeu de Referència per a les Llengües, amb 0,20 punts.  
Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat.  
  
En el cas que el coneixement d'un idioma s'acredite per un títol universitari i haja sigut valorat en l'apartat A.2 no es podrà computar també en este apartat.  
D. Coneixements addicionals  
Valoració màxima: 6 punts.  
1. Experiència professional, en llocs relacionats directament amb l'objecte de la beca, fins a 2 punts, computant-se 0,10 per cada mes complet treballat.  
2. Cursos de formació directament relacionats amb l'objecte de la beca, fins a un màxim de 4 punts.   
Es valoraran els cursos de formació i perfeccionament de duració igual o superior a 15 hores que hagen sigut cursats o impartits per la persona interessada, d'acord amb l'escala següent:   
a) De 200 o més hores, 3,00 punts.  
b) De 100 o més hores, 2,00 punts.  
c) De 75 o més hores, 1,50 punts.  
d) De 50 o més hores, 1,00 punt.  
e) De 25 o més hores, 0,50 punts.  
f) De 15 o més hores, 0,20 punts.  
Només es tindran en compte els cursos realitzats en organismes oficials o centres reconeguts.  
En cap cas es puntuaran en este apartat els cursos de valencià i d'idiomes.  
E. Entrevista i/o prova  
Tindrà una puntuació màxima de 6.5 punts i s'hi avaluaran, amb caràcter general, aspectes relacionats amb el lloc de treball que s'exercirà.  
F. Altres mèrits  
Valoració màxima: 2 punts.  
Es valoraran fins a un màxim de 2 punts les publicacions científiques relacionades amb les matèries sobre les quals versen els perfils de les beques en la base segona:  
- Llibres, capítols de llibres i publicacions en revistes periòdiques: per cada un, 0,50 punts.  
- Contribucions presentades en congressos, conferències, seminaris o altres tipus de reunions de rellevància científica o professional: per cada un, 0,20 punts.